google/wiki40b huggingface dataset:
Steinar Albrigtsen

Starten

Albrigtsen startet sin karriere tidlig på 1970-tallet, da med blues, country og amerikanske folkemelodier. På midten av 1980-tallet var han medlem av rockabillybandet Bad Boys i en periode på 3 år. Deretter jobbet han mye på klubber, både alene og sammen med sin barndomskamerat Jørn Hoel.
På den tiden var han mest kjent for sine tolkninger av gamle blueslåter. Trass dette valgte Albrigtsen å platedebutere med ren country da han fikk kontrakt med Norsk Plateproduksjon i 1990. Debutplaten Alone Too Long, ble en stor suksess og solgte i 180 000 eksemplarer. For denne platen ble han tildelt «Spellemannprisen» i 1990.
Norskamerikaneren Erik Moll var den som sto bak mange av låtene på platen. Blant andre låtskrivere var Jonas Fjeld, som bidro med «Till The Morning Comes». Platen inneholdt også radiofavoritten «In Rosa’s Heart». Moll deltok også på Albrigtsens landsomfattende turné i kjølvannet av plateutgivelsen. Albrigtsen ble tildelt Troms fylkeskommunes kulturpris 1991, sammen med Tove Karoline Knutsen.

1992 – 2001

På neste album, Bound to Wander (1992), samarbeidet han med Tom Pacheco fra USA. Platen fikk en drømmestart da et av kuttene, «The Beginning Of The End», ble presentert i åpningssendingen til TV2. I 1993 kom albumet Big Storm Comin, hvor han også samarbeidet med Pacheco. Her finner man blant annet låten «Beaches Of Rio». På albumet The Trubadour fikk Albrigtsen til fulle vist sine gitarferdigheter.
Så kom albumet Life Is Good (1996), hvor han selv laget melodiene, og fremsto som en tolker av jazzinspirert «americana». I 1997 kom «endelig» en plate med Steinar Albrigtsen og Jørn Hoel sammen, platen Get Together. Ironisk nok ble det ikke noe samarbeid på plate med de to parhestene før dette året – lenge etter at de begge hadde oppnådd stor suksess som soloartister. Platen var en blanding av gamle favoritter og nykomponert materiale.
Året etter laget duoen den offisielle VM-sangen for det norske herrelandslaget i fotball «Let’s Do It» sammen med Øyvind «Elg» Elgenes fra «Dance With A Stranger». Deretter var Albrigtsen med på en plate med sanger av Kris Kristofferson. Etter det kom en ny plate sammen med Tom Pacheco, Nobodies, hvor blant annet to medlemmer fra The Band, (Levon Helm og Rick Danko), deltok. På albumet Stripped (2001) gikk Albrigtsen tilbake til sine røtter som bluesartist. Platen var lavmælt og ekte med et akustisk lydbilde.

2002 –

Han var tilbake i americana-stilen på Moment of Peace (2007). Seinere kom Bilda fra ei anna tid (2011), Sjelevenn (2014), og The Sailor (2015). Flere av hans plater er blitt nominert til «Spellemannprisen». I tillegg til sine egne produksjoner har Steinar Albrigtsen bidratt på en rekke samleplater med diverse artister. Han har også, i en årrekke, gjort en stor innsats for Frelsesarmeen gjennom prosjektet «Julemusikantene».
Brekke (Gulen)

Kommunehistorie

Brekke ble opprettet som selvstendig kommune første gang i 1850 da Evenvik formannskapsdistrikt ble delt i to (Brekke og Evenvik). Brekke hadde ved opprettelsen 898 innbyggere.
I 1861 ble Brekke slått sammen med Lavik til Lavik og Brekke kommune. 1. januar 1875 ble en del av Kyrkjebø (Klævold) med 90 innbyggere overført til Lavik og Brekke.
1. januar 1905 ble Brekke igjen en selvstendig kommune da Lavik og Brekke ble delt. Brekke hadde da 982 innbyggere.
1. januar 1964 ble Brekke slått sammen med det meste av Gulen til den nye Gulen kommune. Brekke hadde da en befolkning på 782.
Mount Nemesis

Mount Nemesis er et 790 meter høyt fjell som ligger fire kilometer nordøst for sjøsiden av Roman Four Promontory og like nord for Nenyfjorden, på vestkysten av Graham Land i Antarktis. Det ble først kartlagt i 1936 av British Graham Land Expedition (BGLE) under ledelse av John Riddoch Rymill. Det antas at navnet ble gitt av medlemmer fra U.S. Antarctic Service (USAS), 1939-41.
Stethaspis

Utseende

Små, ovale, grønne oldenborrer. Dekkvingene har markerte punktrader. Oversiden er uten påfallende hår, men det er tett hårkledning på undersiden og langs kroppssidene. Snuten er avrundet trapesformet.

Levevis

Larvene lever på trerøtter. Disse billene lever i skog, både av innfødte treslag og plantasjer av innførte bartrær.
De voksne billene flyr med en summende lyd om kvelden.

Utbredelse

Slekten er utbredt på New Zealand.
U23-VM i triatlon 2017

U23-VM i triatlon 2017 ble arrangert 15. og 16. september 2017 i Rotterdam, som en del av Grand Final i Verdensserien i triatlon 2017. 
VM-titlene for senior beregnes ut ifra total poengsum for hele Verdensserien i triatlon, men for U23 og junior gjelder kun det arrangementet som er Grand Final.
Irans sentralbank

Historie

Sentralbanken ble etablert i 1960 (solår 1339 i den iranske kalenderen). Penge-og bankloven (Monetary and Banking Act of Iran – MBAI), som regulerer sentralbanken, ble vedtatt 9. juli 1972 (Tir 18, 1351 i den iranske kalenderen).

Penge- og bankloven

Etter den islamske revolusjonen i 1979, der Ayatollah Khomeini tok makten, fikk også sentralbankloven tillegg slik at loven ble tilpasset Irans grunnlov.
Penge-og bankloven definerer også verdien av rialen til å være 0,0108055 gram gull.

Sentralbanksjef

Pr november 2014 er Valiollah Seif sentralbanksjef. Han overtok etter Mahmud Bahmani 2. september 2013. Visesentralbanksjef («Deputy Governor») er Akbar Komijani. Han overtok etter Minou Kianirad i september 2013, hun var sentralbankens første kvinnelige visesentralbanksjef noen sinne, og ble innsatt i 2011.
Larry Flynt

Bakgrunn

Flynt startet magasinet Hustler i 1974, og har siden da utvidet med Hustler Casino i Gardena California, Hustler Club som er en kjede med strippeklubber, Hustler TV og Hustler Hollywood som er en butikkjede som selger sexprodukter. Flaggskipet i butikkjeden ligger på Sunset Boulevard i West Hollywood.

Attentat

Han har vært i flere rettssaker ang ytringsfrihet hvor han hevder at den beskytter han ifølge USAs grunnlov. Han sitter i rullestol pga lammelse fra livet og ned, grunnet et attentat 6. mars 1978 hvor han og advokaten ble skutt. Ingen har vært siktet i saken selv om seriemorderen Joseph Paul Franklin har tilstått attentatet. Han ble henrettet 20. november 2013 for drap.
Det tidlige Song-dynasti

Det tidlige Song-dynasti er en epoke i Kinas historie som varte fra 420 til 479 e.Kr. Etter Jin-dynastiets fall ble Kina delt i en nordlig og en sørlig sfære; det innleder Nord- og Sør-dynastienes tid (420-581). Av sør-dynastiene ble  Song-dynastiet det første. Det ble avløst av Qi-dynastiet (479-502). Song-dynastiet konfronterte i nord Det nordlige Wei-dynasti, som var blitt grunnlagt av de  nomadiske tuobaene.  Song Shu («Song-boken») er et kinesisk historieverk i 100 bind som beskriver det tidlige Song-dynasti.

Dynastietss grunnleggelse

Jindynastiet (265–420) ble tidlig på 400-tallet plaget av bondeopprør, som senere ble slått med av Liu Yu, som også beseiret Sørlige Yan og Senere Qin. Liu Yu fikk mer og mer makt og i 420 avsatte han keiser Jin Gongdi, og gjorde seg selv til keiser Song Wudi over Songdynastiet, og innledet regjeringsperioden Yongchu.
Dynastiet ble kalt Liu Song etter grunnleggerens slektsnavn. Liu Song var den første av sør-dynastiene, og opprettelsen av Liu Song markerer starten av den krigerske epoke Nord- og Sør-dynastienes tid. 
Keiser Song Wudi gjennomførte en rekke reformer og gav lover for å løse problemene med grusomme jordeiere, styrket administrasjonen, og det skapte en meget velstående stat i perioden da hans sønn Song Wendi (regj. 424–453) regjerte. Parallelt med oppbyggelsen av regjeringen måtte keiserne stadig slå tilbake mot invaderende stammer fra nord. 
Keiser Song Wudi var taoist, og styrte landet etter taoistiske prinsipper. Til tross for dette blomstret buddhismen i landet. 
I keiser Wendis regjeringstid ble taoismen sterkere.

Dynastiets fall

Xianbei-folket i nord i Nordlige Wei forente det nordlige Kina i 439 beveget seg deretter sørover. I år 450 ble Liu Song angrepet av Nordlige Weis hær på 100 000 soldater bestående av infanteri og kavaleri. Liu Song ble kraftig svekket av krigen. 
Keiser Song Wendi ble myrdet kort etter, noe som førte til indre maktkamper i riket, og mange familiemord ble utført i kampen om makten. I 479 tok Xiao Daocheng, en general fra den keiserlige hær, makten over Song og utropte seg som keiser Gao og grunnla dynastiet Sørlige Qi.
Liu Song kontrollerte en stor del av territoriet sør for Gulelven, men området mellom Gulelven og Huaielven gikk tapt til Nordlige Wei under keiser Song Mingdi (regh. 465–472). Liu Songs hovedstad var Jiankang (dagens Nanjing).
Cristian Săpunaru

Landslaget

31. mai 2008 fikk han sin første landskamp for Romania mot Montenegro.
Han ble tatt ut i Romanias EM-tropp til EM i Frankrike 2016.
VM i landeveissykling 2009

Løypa

Fellesstartene for menn, kvinner og U23 bestod av en rundløype på 13,8 km med en høydeforskjell på 245m. Denne løypa ble kjørt ulikt antall ganger; menn elite var i løpet av sine 262,2 km gjennom den 19 ganger med en total høydeforskjell på 655 m. U23 kjørte runden 13 ganger med en total høydeforskjell på 3185 m, mens kvinnene var gjennom runden 9 ganger med en høydeforskjell på 2205 m.
Signalhaugen

Signalhaugen er en kolle beliggende nord i Randaberg kommune i Rogaland. Med sin høyde på 75,15 moh. er det det høyeste punktet i kommunen. Det er forøvrig det laveste høyeste punktet i noen norsk fastlandskommune. Tre bolter er satt ned i berget for å markere det høyeste punktet.
Ettersom det meste av Signalhaugen er skogkledt er det noe begrenset utsikt, utenom mot sydvest hvor det et fint skue utover Nord-Jæren. Derfra er det mulig å nyte flotte solnedganger i Nordsjøen bak øyene Håstein, Buøya og Rott. Dessverre skjemmes denne utsikten noe av en høy pipe.
Oddelia naturreservat

Oddelia naturreservat ligger på vestsiden av Dokkaelva ved Åmodt i Nord-Torpa i Nordre Land kommune. Reservatet ble opprettet 25. januar 2013, og var da på 894 daa. Kongen i statsråd vedtok 12.desember 2014 å utvide naturreservatet med ca 170 mål. Etter utvidelsen er området på 1063 daa. Det består av bratte lisider ned mot elva. Ei mindre nordvestvendt bekkekløft, (Djupbekken), på østsida av elva er også med innenfor verneområdet.
Formålet med naturreservatet er å bevare en relativt stor bekkekløft med høg andel rike skogtyper og har store forekomster av truede arter. Omådet har rike forekomster av den rødlistede arten trådragg, som er sjelden utenfor Namdalen/Helgelandsregionen.
Området vurderes som nasjonalt verneverdig.
Vesteraalens Avis

Vesteraalens Avis er en avis som utgis på Stokmarknes i Nordland. Avisen kom første gang ut 5. mai 1892, og den er dermed Nordlands eldste avis. I 1905 ble Nanna With avisens og landets første kvinnelige redaktør. Vesteraalens Avis dekket tidligere hele Vesterålen, men har i dag bare Hadsel kommune som dekningsområde. Avisen er politisk uavhengig. Den trykkes fra 1. april 2008 av HTG Trykk i Harstad, etter at den i flere år ble trykket av Lofotposten i Svolvær. Nettutgave siden 2005.
Heromorphus

Utseende

En middelsstor (ca. 10 millimeter), lang og smal, nærmest sylindrisk, mattsvart praktbille, gjerne med litt matt. Hodet er noe innsunket mellom fasettøynene. Pronotum har en V-formet tverrkjøl noe foran midten. Dekkvingene er smale, en tanke innbuktet bak roten. Oversiden er nokså tett og kraftig punktert.

Utbredelse

Arten er utbredt på Madagaskar.
Zunifjellene

Zunifjellene (navajo:Naasht’ézhí Dził eller Ńdíshchííʼ Ląʼí) er en fjellkjede i Cibola County i det nordvestlige New Mexico i USA.  Det meste av fjellkjeden ligger i Cibola National Forest som ligger syd for Interstate 40, sydøst for Gallup og sydvest for Grants. Fjellkjeden er om lag seksti miles lang og førti miles bred. Den høyeste toppen er Mount Sedgwick som er 2 821 meter.
Zunifjellene er omgitt av indianerreservatene Zuni og Ramah Navajo. Nasjonalmonumentene El Morro ligger i sydvest, El Malpais i syd og Acoma Pueblo og Navajo Nation mot nord.
Geologisk består Zunifjellene av en kjerne av prekambrium granitt og metamorf bergart omgitt av rød sandstein. I alt 20 000 ft (6 000 m) av tidligere lag med  kritt og sedimentære klipper er forvitret fra de høyeste partier, men er fortsatt synlige i de ytterste områdene. Fjellkjeden var en del av det gamle Rocky Mountains i den geologiske pennsylvaniatiden. 
Fjellkjeden ble kontinuerlig brukt av den innfødte befolkningen - spesielt zuni-, acoma- og navajostammene - som drev omfattende hugst, jordbruk og utvinning av kobber i første halvdel av 1900-tallet.
Sirannon

Sirannon eller Portstrømmen er en fiktiv elv fra J.R.R. Tolkiens verden Midgard. Sirannon var en elv i den østre delen av Eriador.
Portstrømmen startet ved Celebdil (Sølvertind), og rant forbi Morias vestport (derfor navnet Portstrømmen) og videre mot Ost-in-Edhil, den gamle hovedstaden av Noldoenes rike Eregion, hvor den møter elva Glanduin og flyter inn i den. Sirannon støtte sammen med noen fall under Morias port, og lyden av dette kunne høres flere mil unna.
I løpet av krigen om ringen (på den tiden var både Moria og Eregion forlatt) fant Ringens brorskap ut at Sirannon hadde blitt demmed opp av noen eller noe, og derfor har det samlet seg en hel, stor, skummel sjø utenfor Morias port. I denne sjøen bodde Vannets vokter, som nesten fikk fanget ringbæreren Frodo Lommelun.
En gang i det fjerde tidevervet ble Sirannon rensket opp og rant tilbake i sitt gamle leie. Dette skjedde antakelig når dvergene flyttet tilbake til Khazad-dûm (Moria).
Programområde

Programområde er fra høsten 2006 betegnelsen på et kurs i den videregående skolen. Et programområde strekker seg vanligvis over ett eller flere år og er gjerne en spesialisert retning eller område for fordypning innen  utdanningsprogrammet. 
Innenfor utdanningsprogrammet studiespesialisering, er eksempler på programområder realfag, språk, samfunnsfag og økonomi og formgivingsfag.
Innenfor utdanningsprogrammet naturbruk, finnes det for eksempel i andre klasse (Vg2) programområdene akvakultur, anleggsgartner og driftsoperatør idrettsanlegg, fiske og fangst, heste- og hovslagerfag, landbruk og gartneri, reindrift og skogbruk.
Marie Capet, grevinne av Champagne

Bakgrunn

På farsiden var hun den eldre halvsøster av Marguerite; Alys, grevinne av Vexin; Filip II August av Frankrike; og Agnes av Frankrike (bysantinsk keiserinne). Hun var på morsiden den eldre halvsøster av Vilhelm IX, greve av Poitiers; Henrik den unge konge; Matilda av England, hertuginne av Sachsen; Rikard Løvehjerte; Geoffrey II, hertug av Bretagne; Leonora av Aquitaine; Joan Plantagenet; og Johan av England.
Ekteskapet til hennes foreldre ble erklært ugyldig i 1152 på grunn av blodsslektskap, og varetekten av Marie og hennes søster Alix ble gitt til deres far, kong Ludvig. Deres mor Eleanora giftet seg på nytt med kong Henrik II av England og forlot Frankrike. I 1160, da deres far giftet seg med Adele av Champagne trolovet han både Marie og Alix til Adeles brødre. Etter hennes trolovelse ble Marie sent til klosteret Avenay i Champagne for hennes utdannelse.
MS «Hagland Captain»

Motorstans i 2019

Lørdag 23. mars 2019 mistet skipet styrestrøm, drev på tvers i været, og fikk motorstans på Hustadvika i Møre og Romsdal. Det fraktet tømmer, og tømmeret forskjøv seg slik at de fikk slagside. Dette skjedde bare noen timer etter at cruiseskipet MS «Viking Sky» hadde fått motorstans i samme område. Grunnet den pågående evakueringen av de 1300 personene ombord i cruiseskipet kom det raskt helikopter til. Mannskapet på ni måtte da først hoppe i sjøen iført overlevingsdrakter for deretter å bli plukket opp med helikopter. Skipet var på vei til Norske Skog Skogns papirfabrikk på Fiborgtangen i Skogn med tømmer da motorstansen skjedde.
Mandag 25. mars 2019 ble «Hagland Captain» tatt under slep fra Hustadvika til bestemmelsesstedet i Skogn.
Alacia hettacra

Utbredelse

Arten er funnet i Sørishavet
Fantasifestivalen

Fantasifestivalen var en festival for musikk og annen kultur med «inspirasjon i det fantastiske, eventyrlige eller absurde». Festivalen byr på opplevelser med musikere, malere, håndverkere, eventyrfortellere, tegneserieforfattere og andre artister. Festivalen ble arrangert av organisasjonen Hyperion.

Historie

Fantasifestivalen ble arrangert for første gang i 2006, 25. til 27. august. Stedet var Bronseplassen i Høvåg 2006. Festivalen hadde konserter med blant annet Storm Weather Shanty Choir, Solblot, Die Weisse Rose, Of the Wand and the Moon, Syrach og Gyron V. Rundt 300 personer deltok på den første fantasifestivalen. Martin Nielsen var festivalsjef.
I 2007 ble festivalen avholdt 13. til 15. juli på Landa i Forsand. Blant artistene som opptrede var Sirenia, Tony Wakeford, Yoyoyo Acapulco, Binärpilot og Zywiolak. Tone Jorunn Tveito stilte opp på få timers varsel med konserten Huldra og Eg da Helene Bøksle måtte melde avbud på grunn av sykdom. Besøkstallene for 2007 var som året før, rundt 300 deltagere, til tross for en målsetning på 500 besøkende. Festivalsjef var også dette året Martin Nielsen.
Etter dette har det ikke blitt arrangert noen større festival, men det ble i 2008 arrangert en "festivalnatt" i Bergen og Oslo.
Hiroshi Miyazawa

Karriere

Hiroshi Miyazawa startet sin profesjonelle karriere i JEF United Ichihara i 1992. Han har også spilt for Bellmare Hiratsuka og Sanfrecce Hiroshima.
Banan (Chongqing)

Banan (kinesisk: 巴南区; pinyin: Bānán Qū) er et bydistrikt i byprovinsen Chongqing i Folkerepublikken Kina. Arealet er på 1 827 km².
Befolkningen er på 860 000 innbyggere .
Navnet betyr «Ba sør», etter oldtidsstaten Ba.

Samferdsel

Kinas riksvei 210 løper gjennom området. Riksveien begynner i Baotou i Indre Mongolia, fører gjennom Yan'an, Xi'an, Chongqing og Guiyang og ender opp i Nanning i Guangxi.
Racquetball under Panamerikanske leker 2011

Racquetball under Panamerikanske leker 2011. Racquetball er med som en av flere sporter i de 16. Panamerikanske leker som blir arrangert i Guadalajara i Mexico fra 14. til 30. oktober 2011. Totalt skal det konkurreres om seks titler, single, double og lagkonkurranse for både damer og menn.
Eurypteryx

Utseende

Middelsstore til store (vingespenn 60-85 millimeter), brunlige svermere.
Artene ligner mye på slekten Daphnis, men er gjerne noe mindre og har tydelig sigdformede forvinger.
Forvingenes bakhjørner (tornus) er spissvinklet uttrukket.

Levevis

Artene lever gjerne i lavtliggende skog. I alle fall én av artene har larver på planter i familien Apocynaceae.

Utbredelse

Slekten er utbredt fra Himalaya i vest til Ny-Guinea i øst.
Divinity: Original Sin

Spillet

Original Sin er et RPG-basert på Divinity-universet. Spillet har to helter, tur-basert kamp, og er et samarbeidsspill.
De to heltene er «Source Hunters», medlemmer av en organisasjon som er opprettet for å utrydde farlig magi, «the Source» og deres invidde, «Sourcerers». En spiller kan kontrollere begge, eller to spillere kan kontrollere en hver. Spillet begynner med at de to beordres til å undersøke et mord i havnebyen Cyceal i Rivellon. Cyceal viser seg å være beleiret av orker og skjeletter og det viser seg at en kult, Immaculates, inne i Luculla-skogen, trekker i trådene. Bevisene i mordsaken peker i retning av en hvit heks, som beskytter skogen. På leting etter heksa reiser heltene til Hibernheim hvor de finner heksa fryst inn i en isblokk av lederen for Immaculates.
Heksa, Icara, erklærer seg skyldig, men bevisene tyder på at mer magi, massedrap og menneskeofring utføres av Immaculates. Icara forteller at hennes egen søster, Leandra leder kulten, og ber dem infiltrere dem for å finne ut hva de planlegger. Våre helter finner ut at et giftig metall «tenebrium» hentes ut fra gruver i skogen, og Leandra vil bruke dette sammen med magi for å overta Rivellon. Heltene møter Leandra, får hjelp av mektige allierte, men må kjempe mot både mennesker og monstre for å gjenopprette balanse i universet.
I løpet av spillet finner heltene magiske «stjernedesteiner» som åpner veien til «Homestead», et mystisk fort utenfor vanlig tid og rom. Etter hvert som de finner flere steiner lærer de at Astarte, livets gudinne, introduserte magien i verden, men at onde krefter korrumperte denne kraften. Heltene viser seg å være reinkarnasjoner av gamle generaler som ble gitt spesielle evner for å vokte de korrupte kreftene. De feilet, og mistet sine krefter og minner, og ble født som vanlige mennesker i Rivellon.

Utvikling

En Kickstarter-kampanje ble startet for spillet i mars 2013 for å sikre midler til å utvide innholdet i spillet og i spillverdenen. 19541 bidragsytere bidro med til sammen 944282$ via kickstarter, i tillegg til bidrag via PayPal.
Spillet var planlagt ferdig i november 2013, men ble forsinket i flere omganger og kom 30. juni 2014.
En oppgradert versjon kom 27 oktober 2015, med en litt lenger historie og flere valgmuligheter.

Mottagelse

Kritikerne var fornøyde, og Original Sin ble Larians mest kritikerroste spill. Gamer.no gav spillet 9 av 10 og skrev: Divinity: Original Sin har sjel, humor og sjarm i bøtter og spann, og stemningen er helt i toppklasse.
Eurogamer kalte spillet det beste klassisk-stil RPG på mange år. Metacritic hadde 87/100 som score per september 2017.
GameSpot kåret spillet til årets PC-spill i 2014.
Innen én uke hadde spillet solgt i mer enn 160 tusen eksemplarer, og ble det raskest selgende spillet til Larian. Per september 2017 eide mer enn 1,4 millioner spillet.

Oppfølger

Divinity: Original Sin II kom 14. september 2017, og innen 14 dager hadde over en halv million kjøpt spillet, som da var det høyest rangerte spillet fra 2017 på Metacritic.
Zhang Xianzhong

Zhang Xianzhong (forenklet kinesisk: 张献忠; tradisjonell kinesisk: 張獻忠; pinyin: Zhāng Xiànzhōng; Wade–Giles: Chang Hsien-chung, født 18. september 1606 i fylket Dingbian i provinsen Shaanxi i Kina, død 2. januar 1647), med tilnavnet «den gule tiger», var en kinesisk opprørsleder.

Biografi

Zhang Xianzhong erobret provinsen Sichuan på midten av 1600-tallet. Han var en av de to store bondeopprørere som hver på sin måte bragte Ming-dynastiet til fall. Etter erobringen lot han seg kåre til keiser av Daxi-dynastiet (大西王朝).
De mange mandariner som avviste hans selvutnevnelse ble drept. Etter å ha drept mandarinene gikk han løs på kvinner, kjøpmenn og andre embedsmenn. Han fikk sine soldater til å kappe av kvinners føtter og kaste dem på haug.
Han ble til slutt drept av Qing-dynastiets styrker.

Ødeleggelsene i Sichuan

Zhang Xianzhongs styre la provinsen Sichuan øde. Folketallet falt angivelig fra 3.102.073 i 1578 til 18.090 i 1685, og innbyggertallet i den gamle hovedstaden Chengdu minket fra 400.000 til 20. Et massivt nybyggerprogram kalt  «Huguang fyller Sichuan» (湖廣填四川) pågikk i mer enn ett århundre under Qing-dynastiet, og denne utløste underveis noe en omfattende folkeforflytning: «Jiangxi fyller Huguang» (江西填湖廣).
Antallet ofre for Zhangs styre er nokså omstridt. Det var dessuten også andre krefter som foretok massakrer i samme provins.
Kanskje er et rimeligere anslag over hvor mange som døde i Sichuan på grunn av Zhang Xianzhong på rundt én million.
Pycina zamba

Utseende

En stor og kraftig sommerfugl med noe flikete vinger. Arten ligner overflatisk på en stor admiral (Vanessa atalanta). På oversiden er den farget i svart, rødt og hvitt. Undersiden av forvingen er rød ved roten, med et bredt, svart skråbånd i midten, utenfor dette mørkbrun med noen hvite flekker som danner et krumt bånd, bakvingen er brunspraglete med noen små øyeflekker.

Levevis

Arten lever for det meste oppe i trekronene. Larvene utvikler seg på planteslekten Urrera.

Utbredelse

Arten er utbredt i Sør-Amerika.
Maldivene under VM i friidrett 2015

Resultater

(Q, q – kvalifisert, NM – ikke noe gyldig resultat, SB – årsbeste, PB - personlig rekord)
Samastipur (distrikt)

Demografi

Ved folketellingen i 2011 var det 4 254 782 innbyggere i distriktet, mot 3 394 793 i 2001. Den urbane befolkningen utgjør 3,46 % av befolkningen.
Barn i alderen 0 til 6 år utgjorde 18,43 % i 2011 mot 20,95 % i 2001. Antallet jenter i den alderen per tusen gutter er 941 i 2011 mot 938 i 2001.